**อย. ผลักดันกฎหมายจำหน่ายอุปกรณ์ทางทันตกรรม ต้องมีใบอนุญาต**

อย. จับมือหลายภาคส่วนยกระดับความปลอดภัยในการกำกับดูแลเครื่องมือแพทย์ทางทันตกรรม โดยให้ขายเฉพาะสถานพยาบาล เพื่อคุ้มครองและป้องกันอันตรายที่อาจเกิดกับผู้บริโภค

**เภสัชกรเลิศชาย เลิศวุฒิ รองเลขาธิการคณะกรรมการอาหารและยา** เปิดเผยว่า สำนักงานคณะกรรมการอาหารและยา (อย.) ตระหนักถึงประเด็นปัญหาการลักลอบขายเครื่องมือหรืออุปกรณ์ทันตกรรมที่ไม่ได้มาตรฐาน และเพื่อยกระดับความปลอดภัยในการกำกับดูแลเครื่องมือแพทย์ทางทันตกรรม อย. จึงได้ร่วมมือกับหลายภาคส่วนและผู้ทรงคุณวุฒิ รวมถึงหน่วยงานที่เกี่ยวข้อง ทั้งกรมการแพทย์ กรมควบคุมโรค กรมสนับสนุนบริการสุขภาพ กรมวิทยาศาสตร์การแพทย์ สำนักงานคณะกรรมการกฤษฎีกา กรมปศุสัตว์ กรมศุลกากร สำนักงานคณะกรรมการคุ้มครองผู้บริโภค ประชุมพิจารณาร่างกฎหมายเกี่ยวกับการกำกับดูแลเครื่องมือหรืออุปกรณ์ทางทันตกรรม

ทั้งนี้ ได้มีการพิจารณาแนวทางการกำกับดูแลเครื่องมือแพทย์ทางทันตกรรม โดยจะกำหนดให้
รากฟันเทียม เครื่องมือที่เกี่ยวข้องกับการจัดฟัน เครื่องมือจัดฟันชนิดใส เครื่องมือที่เกี่ยวข้องกับการอุดฟันและบูรณะฟัน เครื่องมือที่เกี่ยวข้องกับการทำฟันเทียม และฟลูออไรด์วานิช เป็นเครื่องมือแพทย์ที่ผู้ขายต้องได้รับอนุญาต และให้ขายเฉพาะแก่สถานพยาบาล ซึ่งจัดไว้เพื่อการประกอบวิชาชีพทันตกรรมตามกฎหมายว่าด้วยวิชาชีพทันตกรรม หรือผู้ประกอบวิชาชีพทันตกรรม หรือผู้รับอนุญาตขายเครื่องมือแพทย์

**รองเลขาธิการฯ อย.** กล่าวเพิ่มเติมว่า สำหรับผู้จำหน่ายเครื่องมือแพทย์ที่ไม่ได้รับใบอนุญาต จะมีโทษจำคุกไม่เกิน 3 ปี หรือปรับไม่เกิน 300,000 บาท หรือทั้งจำทั้งปรับ ทั้งนี้ หากผู้บริโภคพบเห็นหรือสงสัยการจำหน่ายเครื่องมือหรืออุปกรณ์ทันตกรรมที่ไม่ได้รับอนุญาต สามารถแจ้งได้ที่สายด่วน อย. 1556 ปณฝ. กระทรวงสาธารณสุข จ.นนทบุรี 11004 หรือสำนักงานสาธารณสุขจังหวัดทั่วประเทศ ทั้งนี้ อย. พร้อมเฝ้าระวังผลิตภัณฑ์สุขภาพและดำเนินคดีกับผู้กระทำผิดอย่างเคร่งครัด

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

 **วันที่เผยแพร่ข่าว 2 ตุลาคม 2566 / ข่าวแจก 1 ปีงบประมาณ พ.ศ. 2567**